નવી દિલ્હી- રાજ્યસભામાં ગત બે દિવસથી નેશનલ સિટિઝન રજિસ્ટરના (NRC) ડ્રાફ્ટ પર હોબાળો થઈ રહ્યો છે. પરંતુ ગતરોજ BJP અધ્યક્ષ અમિત શાહના ભાષણ બાદ સંસદમાં ખુબ હોબાળો થયો હતો. વિરોધ પક્ષો સંસદની વેલમાં ધસી આવ્યા અને કેન્દ્ર સરકાર તેમજ વડાપ્રધાન નરેન્દ્ર મોદી વિરુદ્ધ સૂત્રોચ્ચાર કર્યા હતા. અધ્યક્ષ વેંકૈયા નૈયડુએ સંસદની કાર્યવાહી વ્યવસ્થિત ચલાવવા તમામ પ્રયત્નો કર્યા પરંતુ તેઓ સફળ થયા નહીં. એમાં પણ અમિત શાહના ભાષણ બાદ TMC અને કોંગ્રેસના સાંસદોએ વેલામાં ધસી આવ્યા અને સૂત્રોચ્ચાર કરવા લાગ્યા હતા. જે અંગે સભાપતિએ જણાવ્યું કે, સંસદમાં આવો વ્યવહાર યોગ્ય નથી. વધુમાં સભાપતિએ કહ્યું કે, આપની વાત રજૂ કરવાનો આપને અધિકાર છે પણ બીજાની વાત પણ સાંભળવી જોઈએ. આખરે વિપક્ષના હોબાળાથી કંટાળેલા સભાપતિએ કહ્યું કે, ‘હવે માત્ર ભગવાન જ લોકશાહી બચાવી શકે છે’.